KIRJALLINEN KYSYMYS E-2943/02 esittäjä(t): Hanja Maij-Weggen (PPE-DE) komissiolle. Lastenhoitopalvelujen tilanne ja edistäminen jäsenvaltioissa.



Virallinen lehti nro 110 E , 08/05/2003 s. 0133 - 0133



KIRJALLINEN KYSYMYS E-2943/02 esittäjä(t): Hanja Maij-Weggen (PPE-DE) komissiolle (18. lokakuuta 2002) Aihe: Lastenhoitopalvelujen tilanne ja edistäminen jäsenvaltioissa Barcelonan Eurooppa-neuvoston päätelmien mukaan (32 kohta, 5 luetelmakohta) jäsenvaltioiden on pyrittävä tarjoamaan lastenhoitopalveluja vuoteen 2010 mennessä vähintään 90 prosentille kolmevuotiaista ja sitä vanhemmista alle kouluikäisistä lapsista ja vähintään 33 prosentille alle kolmevuotiaista lapsista. Voiko komissio ilmoittaa jäsenvaltiokohtaisesti, mikä on nykyinen tilanne kolmevuotiaiden ja sitä vanhempien alle kouluikäisten lasten ja alle kolmevuotiaiden lasten osalta? Miten komissio edistää ja valvoo tämän päämäärän toteutusta? Anna Diamantopouloun komission puolesta antama vastaus (5. joulukuuta 2002) Vuonna 2002 jäsenvaltioilta pyydettiin ensimmäistä kertaa tietoja lastenhoitopalvelujen kattavuudesta työllisyyttä koskevissa vuoden 2002 kansallisissa toimintasuunnitelmissa yhteisesti sovittujen indikaattoreiden perusteella. Yhdestätoista jäsenvaltioista, jotka antoivat yhteisölle tietoja työllisyysasioista, yhdeksän tiedotti lastenhoitopalvelujen kattavuudesta. Näistä kansallisista tietolähteistä saadaan tärkeää tietoa lastenhoitopalvelujen tilasta Euroopan unionin alueella. Vuoden 2002 luonnoksessa yhteiseksi työllisyysraportiksi, jonka komissio hyväksyi 13. marraskuuta 2002, on yleiskatsaus lastenhoitopalvelujen tilanteesta jäsenvaltioissa (http://europa.eu.int/comm/employment_social/news/2002/nov/jer2002_en.pdf(1)). Tiedot eivät ole kuitenkaan vertailukelpoisia jäsenvaltioiden välillä, koska ne perustuvat työllisyyttä koskeviin vuoden 2002 kansallisiin toimintasuunnitelmiin, jotka nojautuvat ainoastaan kansallisiin lähteisiin. Kansalliset lähteet eivät ole unionin tasolla sovittujen indikaattorien mukaisia. Näin ollen on vaikeaa arvioida toimintasuunnitelmissa mainittujen aloitteiden vaikutusta. Siitä huolimatta voidaan todeta, että jäsenvaltioiden vuosina 2001 ja 2002 esitetyistä työllisyyttä koskevista kansallisista toimintasuunnitelmista saatujen tietojen mukaan lastenhoitopalvelujen tarjonta on viimeksi kuluneiden kahden vuoden aikana jossain määrin parantunut. Vuoden 2001 suuntaviivojen perusteella jotkut jäsenvaltiot asettivat absoluuttisesti ja prosentuaalisesti mitattavia määrällisiä tavoitteita lastenhoitopalvelujen tarjonnan parantamiseksi. Lisäksi vuoden 2002 työllisyyttä koskevat kansalliset toimintasuunnitelmat osoittavat, että lastenhoitopalvelujen tarjonta on parantunut edelleen. Monet maat tiedottavat lastenhoitopalvelujensa laajenemisesta, ja yhä useammat jäsenvaltiot ilmoittavat ottaneensa käyttöön uusia toimenpiteitä. Eräät jäsenvaltiot asettavat vuoteen 2001 nähden määrällisiä tavoitteita ja määräaikoja lastenhoitopalvelujen parantamiselle. Barcelonan tavoitteista ollaan kuitenkin vielä kaukana. Toimintasuunnitelmien parannuksista huolimatta hyviä ja kohtuuhintaisia palveluita ei ole vielä riittävästi, jotta kysyntään voitaisiin vastata. Lastenhoitopalveluiden puute haittaa naisten osallistumista työelämään. On myös huomattava, että lastenhoitopalvelujen tarjonnan voidaan todeta parantuneen yksittäisissä jäsenvaltioissa esimerkiksi edellisvuoteen verrattuna. On kuitenkin mahdotonta vertailla jäsenvaltioita keskenään. Siksi komissio on toteuttamassa huolellista tilastoinnin parantamistyötä. Eurostat aloitti vuonna 2002 seurantatutkimuksen edellisestä lastenhoitotilastojen toteutettavuustutkimuksesta, jonka avulla oli määritelty vuoden 2002 toimintasuunnitelmien kaksi indikaattoria. Jäsenvaltioita oli pyydetty vastaamaan indikaattoreihin. Seurantatutkimuksen tavoitteena on laatia tietojenkeruun suuntaviivat kansallisten tietolähteiden ja myöhemmin yhteisön tietolähteiden parantamiseksi. Tällöin olisi mahdollista verrata tietoja ja arvioida kehitystä Barcelonan tavoitteisiin nähden. Seurantatutkimuksen odotetaan valmistuvan maaliskuussa 2003. (1) Taulukko 6, sivut 5557.